Papersnake/gushiwen huggingface dataset:
二月二十四日夜大风异常
陆游（宋代）

天青无云星错落，大风忽自西南作。
寿藤老木不自全，门外岂南存略彴。
翁媪惊呼儿女泣，屋瓦飞空吁可愕。
巢倾共闵乌鹊死，空黑还疑鬼神恶。
南邻仅有瓜牛庐，转盼卷去无遗余。
腐儒自笑独耐事，一灯荧荧犹读书。
发会同馆
王圭（唐代）

一持天子节，兹喜去龙庭。大漠夜犹白，寒山春不青。

峰多常蔽日，地绝欲回星。同类惟所适，鸣镳毋暂停。
将去曹南连得江晁书因叹存没诸友遂成长韵
吕本中（宋代）

西风脱残暑，我病不自聊。吏舍少还往，亦复长蓬蒿。

欣然脱帽去，念此非一朝。阳翟未遽往，宁陵虚见招。

初无食息地，未免柴水劳。故人数遗书，尚有江与晁。

穷途感节义，俗耳受风骚。向来相知人，昔盛今寂寥。

落日送汪谢，荒小留老饶。关侯最杰立，亦以膏自烧。

后生有向子，更尽儿女娇。出门天夺之，不令上云霄。

坐看朋友泪，未减春秋褒。怪我但羸疾，误蒙风雨摇。

日月费奔走，文章勤琢雕。会须领妻子，更欲投吾曹。

耆旧唤归隐，诸公怜久要。出同赴鸡黍，归但守箪瓢。

相将访云山，所至杂渔樵。还当古渡口，卧听西江潮。
与客谈罗浮之乐，并言居山之利，因成长句
丘逢甲（清代）

山原漠漠宜牛羊，山田泱泱宜秫粳。御园柑子垂垂黄，烟沈雾秫香木香。

更种千章万章木，斫运有溪筏可张。满山飞瀑穿云飞，到处皆可张轮机。

山人小试作云碓，用水之力微乎微。山中沙亦黄金色，天予不取防人贼。

万户侯何足道哉，是皆致富可敌国。但作神仙不富贵，赤手上天亦何味？

天上金银作宫阙，岂特如来金布地？我愿金成方上天，金光普照蓬台莲。

何事颜回忍饥面，冷豚一豆人称贤。何年来秫山中屋？

山中采金兼采木，且工且农且畜牧。青天回首罗浮云，祗恐山灵笑吾俗。
东阳方韶卿惠古意七篇久不得和五月二十六日将假馆宗阳桥稍有閒暇乃为次韵因寄讯彼中吴子善前辈 其三
戴表元（宋代）

旧文空中云，零落迹易消。新交江上流，来去同奔潮。

蔼蔼玄英孙，望之十舍遥。愿尔多黍稌，相投共箪瓢。
挽元植居士
行遍（清代）

知己非难遇，钟期后有谁。至人元不死，大造总无私。

秋雨竹痕重，凉飔月魄移。诔词空自发，三哭欲何为。
渡汝水向太和山
皇甫冉（唐代）

落日事搴陟，西南投一峰。诚知秋水浅，但怯无人踪。
寄雪蓬姚监丞
蔡槃（宋代）

忆昔青灯夜对床，断猿声里早梅香。
一从去棹冲寒雪，几度凭阑到夕阳。
秋思渐于蝉外觉，别愁偏向雁边长。
梧桐解得离人意，不遣西风吹叶黄。
承召乡饮不赴和陈黄两茂才联赠韵
王綵（明代）

郁郁穷居志独行，只缘狂野更衰颜。名浮有忝英才荐，性僻何堪世教关。

惭效冠裳登圣域，惯随蓑笠入樵山。凭君为我专辞谢，揖逊趋跄自觉难。
浣溪沙（饯范子芬行）
洪适（宋代）

整顿春衫欲跨鞍。一杯相属少开颜。愁眉不似旧时弯。

未见两开添柳宿，忍教三叠唱阳关。相思空望会稽山。
依韵和仲源暮冬见寄
梅尧臣（宋代）

曾未学黄庭，衰颜已可惊。
诗能如阮籍，评不愧锺嵘。
玉轸调初美，冰壶想更清。
兔园风雪甚，还听鴈来声。
杂曲歌辞。春游吟
李章（唐代）

初春遍芳甸，千里霭盈瞩。美人摘新英，步步玩春绿。

所思杳何处，宛在吴江曲。可怜不得共芳菲，

日暮归来泪满衣。
郊坛分献得星辰一
李东阳（明代）

星坛东望隔重城，复道西来步月行。万里烟云春散敛，一天经纬夜分明。

山河地迥非尘界，金石声高彻太清。分献礼成频拭目，盛时方仰泰阶平。
赓周纯甫法语归三首
袁甫（宋代）

苦过重阳赋式微，黄花賸插两三枝。
对花酬酒坚盟红，依旧黄山唱和诗。
出山相赞
释大观（宋代）

入山去龙章凤质，出山来败各市县勃率。
更将悟底分疎，添得一场{循去彳加氵}淈。
和张正仲朝散
曹勋（宋代）

万里关河雪正霜，自怜跣履苦奔忙。
宦情久欲休言责，世态何能学坐忘。
赖有新诗排困踬，未忘浊酒发清狂。
得公韵语祛烦甚，亟揖筠风续报章。
和曹之才
仇远（元代）

山林不可住，欲隐更何之。
春去已多日，客愁无了时。
斜阳依树下，明月到门迟。
閒事谁消遣，陶潜一卷诗。
题四明金鹅寺壁
吕岩（唐代）

方丈有门出不钥，见个山童露双脚。问伊方丈何寂寥，

道是虚空也不著。闻此语，何欣欣，主翁岂是寻常人。

我来谒见不得见，谒心耿耿生埃尘。归去也，波浩渺，

路入蓬莱山杳杳。相思一上石楼时，雪晴海阔千峰晓。
登法明寺毗卢阁
朱应登（明代）

清晨访法界，高阁上毗卢。独鹤巢深树，幽泉泻决渠。

开窗尽丘壑，入寺极虚无。坐爱香灯寂，因怀禅诵徒。
春寒六首
陈造（宋代）

去年秫地伤秋潦，春酒浇醨不可亲。
红树梢头山鸟语，只应笑我独醒人。
颐痾清源中秋罹雨宵分言霁短音寓怀
边贡（明代）

隔岁乡关月，中秋想一看。真愁白发显，翻隐碧云端。

桂影流烟湿，金波映浦寒。鸡鸣兴不浅，吟酌细凭阑。
重阳
曾几（宋代）

老去长争一寸阴，良辰物色负幽襟。中秋素月偏离毕，九日黄花未散金。

蓓蕾不妨供小摘，茱萸聊复伴孤斟。重阳何必今朝是，从此篱边日访寻。
三谒庞士元墓 其一
杨潮观（清代）

白马关前落凤坡，千年孤冢郁嵯峨。可怜末定三分鼎，草草功名也不磨。
八月五日妙寂道中
陈宓（宋代）

漫漫红紫是谁栽，八月春风暗里来。
过眼纷纷难尽忆，殷勤却看稻花开。
次韵再作
欧阳修（宋代）

吾年向老世味薄，所好未衰惟饮茶。
建溪苦远虽不到，自少尝见闽人夸。
每嗤江浙凡茗草，丛生狼藉惟藏蛇。
岂如含膏入香作金饼，蜿蜒两龙戏以呀。
其余品第亦奇绝，愈小愈精皆露芽。
泛之白花如粉乳，乍见紫面生光华。
手持心爱不欲碾，有类弄印几成窊。
论功可以疗百疾，轻身久服胜古麻。
我谓斯言颇过矣，其实最能袪睡邪。
茶官贡余偶分寄，地远物新来意嘉。
亲烹屡酌不知厌，自谓此乐真无涯。
未言久食成手颤，已觉疾饥生眼花。
客遭水厄疲捧碗，口吻无异蚀月蟇。
僮奴傍视疑复笑，嗜好乖僻诚堪嗟。
更蒙酬句怪可骇，儿曹助噪声哇哇。
奉咏两广督府刘凝斋平龙川寇 其一
饶与龄（明代）

天王宵旰粤东讧，特简才贤建节雄。仰见七旬歼逆命，共誇百捷状元戎。

风生旌拂烟尘净，日返戈挥瘴祲空。投石扶筇欢老稚，贞珉重勒伏波功。
从军行 其五
严如熤（清代）

小者结搴栅，大者筑堡城。十百联为一，比里室家宁。

耰锄铦钩戟，陇亩安耕耘。此语吾非妄，古之民皆兵。
正冬御殿上寿乐章八首其八礼毕降坐宫悬奏隆
杨亿（宋代）

被衮当阳，穆穆皇皇。
击石拊石，颂声洋洋。
和乐优洽，终然允臧。
礼成而退，荷天百祥。
哭沈生
张玉娘（宋代）

仙郎久未归，一归笑春风。中涂成永绝，翠袖染啼红。

怅恨生死成，梦魂还再逢。宝镜照秋水，明此一寸衷。

素情无所著，怨逐双飞鸿。
再和诸公
赵蕃（宋代）

官故玄尚白，山能青又黄。
娵隅学蛮咏，欸乃和渔乡。
世用有公等，我才无日长。
盍簪休间阔，回首易悲凉。
送谦选中住花泾寺
南洲法师（明代）

秋风一棹入花泾，杨柳芙蓉接水亭。
野老尚能谈故事，乡僧争水说新经。
楸梧雨外闻啼鸟，楼阁烟中见湿萤。
欲写别离无限意，孤鸿遥没越山青。
瀫波亭
徐慥（宋代）

古县幽亭胜景多，青春啼鸟每相过。
林间石磬风敲竹，水面金蛇日漾波。
得友且须频载酒，爱山何必更扪萝。
我来欲作无何醉，为子敲盘试一歌。
送抚倅林评事归班
许月卿（宋代）

分月年将满，朝天早戒严。
芝函新紫诏，棘寺旧青毡。
梅雨商岩识，槐花宰路占。
应留等漏院，挥翰属名贤。
夏至夜宿海幢僧阁
梁以壮（明代）

隔江灯火坐中看，四面潮声欲上栏。山月鹿归双角解，寺钟龙上一珠蟠。

河南书屋人何在，岭上松风石自寒。无限幽怀不能写，抱琴清绝水云端。
胡笳十八拍十八首
王安石（宋代）

十三学得琵琶成，绣幕重重卷画屏。
一见郎来双眼明，劝我酤酒花前倾。
齐言此夕乐未央，岂知此声能断肠。
如今正南看北斗，言语传情不如手。
低眉信手续续弹，弹看飞鸿劝胡酒。
同温丹徒登高万岁楼
陈䞇（明代）

望中云树远依依，傍水人家烟火微。斜日海门潮欲上，西风江郭雁初飞。

乡园迢递音书隔，旅泊萧条故旧稀。惟有金焦山色好，高依楼阁翠成围。
李广甫挽词
张嵲（宋代）

磊落生平志，酣歌万虑空。
名从敦朴重，家为克勤丰。
谁与莱衣戏，唯余杕萼红。
素车惭有阻，挥泪洒霜风。
幸梨园亭观打球应制（一作梨园亭子侍宴应制
崔湜（唐代）

年光陌上发，香辇禁中游。草绿鸳鸯殿，花明翡翠楼。
宝杯承露酌，仙管杂风流。今日陪欢豫，皇恩不可酬。
送韦讽上阆州录事参军
杜甫（唐代）

国步犹艰难，兵革未休息。
万方哀嗷嗷，十载供军食。
庶官务割剥，不暇忧反侧。
诛求何多门，贤者贵为德。
韦生富春秋，洞彻有清识。
操持纲纪地，喜见朱丝直。
当令豪夺吏，自此无颜色。
必若救疮痍，先应去蟊贼！
挥泪临大江，高天意凄恻。
行行树佳政，慰我深相忆！
金鼎一溪云 傀儡喻
王丹桂（金朝）

颜貌胡妆点，形骸旋合攒。＊跄扭捏恁多端。争信被人般。由自摇头弄影。日日当场驰骋。一朝线断罢抽牵。方悟假因缘。
元日读老子望瀑作
谢翱（宋代）

空山无辙迹，悬水下分洪。醉醒听犹在，寒暄色不同。

异书天姥秘，灵物乳池空。祇忆残年雨，先流到海中。
机简堂余里人也在方外三十年未识其面乾道己
吴芾（宋代）

我家石井旁，山水非不奇。
所恨过从少，无与同襟期。
独幸里巷间，高僧有二机。
大机传祖印，海内声名驰。
晚归结划庵，杜门人莫窥。
嗟哉已物化，不见三十朞。
我为铭其塔，世犹仰清规。
小机真龙象，方为人天师。
宴坐一禅榻，天花零乱飞。
闻名亦二纪，颇愧会面稀。
忽自庐阜来，访我江之湄。
共说无生话，不觉日晷移。
顾我麋鹿姿，久欲脱馽羁。
来日宁有几，扰扰将何为。
一点退闲心，不谓师已知。
只俟及新岁，上章力丐归。
师傥还故里，愿言款柴扉。
我虽无长物，亦有筇一枝。
正欲空林壑，相与穷幽微。
庶几进此道，尺洗平生非。
句
郭廷谓（五代）

魂逐东流水，坟依独坐山。
杨公济岁暮惠酒
强至（宋代）

绀瓶白酒下吟堂，洗盏倾甆肯漫尝。
寒屋自融春日面，煖杯能漫少年肠。
山妻相对惊愁破，稚子无端笑饮狂。
百岁光阴空自远，醉时苦短醒时长。
中台五题。玉蕊（乱前唐昌观玉蕊最盛）
郑谷（唐代）

唐昌树已荒，天意眷文昌。晓入微风起，春时雪满墙。
江城子（梅花）
刘光祖（宋代）

十分雪意却成霜。暮云黄。月微茫。只有梅花，依旧吐幽芳。还喜茫边春信漏，疏影下，觅浮香。才清端是紫薇郎。别鹓行。忆宫墙。夜半胡为，人与月交相。君合召归吾老矣，月随去，照西厢。
东风
王令（宋代）

东风来几日，穷巷不见春。
不知得花由，只见插花人。
东风能几时，听尔多欢欣。
徒恐春风归，汝我同悲辛。
和范景仁王景彝殿中杂题三十八首并次韵其二
梅尧臣（宋代）

宫井蛟龙夭矫垂，晓缾初汲渴禽窥。
清泠已向金盆贮，甘滑还禽玉碗知。
九酝酒醇由此得，小团茶味为留迟。
合门地脉应相似，翰苑曾邀咏昔诗。
试院书事呈子骏明叔三篇
孔武仲（宋代）

忆初怀诏下天街，红烛相随御史来。
场屋喜遵新定格，朝廷思见已成材。
诛锄险异归平坦，洗濯英华出草莱。
文藻诸生皆足用，更期儒行比骞回。
西江月·天上初秋桂子
程珌（宋代）

天上初秋桂子，庭前八月丹花。一年一度见仙槎。秋色分明如画。愿把阴功一脉，灯灯相续无涯。降祥作善岂其差。永作渔樵嘉话。
满庭芳 美人春睡图
孙荪意（清代）

数遍花须，吹残柳絮，无聊掩上窗纱。深深庭院，帘幕几重遮。

渐觉相思意倦，压绣衾、红玉偎斜。叮咛意，画梁燕子，絮语莫惊它。

知伊当此际，人儿见否，幽恨空赊。乍坠来、钗凤松却鬟鸦。

摇漾柔魂一缕，倩杨花、扶向天涯。谁催觉、枕痕印处，双颊晕朝霞。
九锁山十咏 其二 栖真洞
吕同老（宋代）

殊庭天柱西，微径罗荆榛。驱车谷口亭，清气已迫人。

元锁为我谷，灵关岂无津。棋枰俨遗局，乳盖垂空轮。

侧闻千载前，住此多隐沦。冥翳不可识，抱朴终成真。

仙凡自有分，喧寂难并陈。叹息取归路，吾犹湿嚣尘。
和宋英叟先茔建亭作
何梦桂（宋代）

谁表新阡瞰石关，要将孝义轨人寰。
千年永宅归元亮，百尺丰碑葬鲁山。
旌旐尚存青槚外，亭台半在白云间。
儿孙自是骅骝种，早入君王十二闲。
黄山汤泉
凌唐佐（宋代）

一道出遥岑，潺湲古到今。雪天声泻玉，月夜影摇金。

岁旱施功大，民情被泽深。容成与轩帝，仙迹可追寻。
燕燕于飞
王采薇（清代）

流光何晖晖，晖晖乱春目。独燕衔愁来，悬飞镜池渌。

池渌何多情，堂空复孤惊。羽丰离其窠，哺足辞所生。

回身顾新侣，得食哀哀鸣。
题所见
释行海（宋代）

草埋苔染石麒麟，曾是何年富贵人。
雨打梨花寒食近，王孙骑马自游春。
王才臣 其三 南谷
周必大（宋代）

志士非匏瓜，焉能系不食。毋安白驹空，请放鸣驺入。
送贺知章归四明
李隆基（唐代）

遗荣期入道，辞老竟抽簪。岂不惜贤达，其如高尚心。

寰中得秘要，方外散幽襟。独有青门饯，群僚怅别深。
李子西乙卯秋试毕携家兄旧诗相过索次韵
周必大（宋代）

三日挥毫迥出群，贰师西伐有奇勋。
便从蟾窟升金掌，休恋江东赋暮云。
累日气候差暖梅酒辄已弄色聊课童仆芟削培灌以助其发戏成小诗三首 其三
李之仪（宋代）

酒是主人身是客，更欲酒前罗酒食。酒应笑我强相亲，毕竟人酒谁是得。

金樽到手我自醉，道人何妨且观色。三界观来即是空，醉里宁知渐游北。

等为圆镜随身现，认着分明却虚掷。持此问酒酒不答，嗟我与君徒入域。

不如收却閒眼坐，万境纷纷在披坼。

一番风雨便纷飞，念垢情尘漫磨拭。今年春尽有明年，酒落酒开几今昔。
读张文潜黄鲁真中兴颂有作
陈长方（宋代）

文皇光明大式围，招来群策常低眉。
恩流动植到肌骨，民心与作邦家基。
岁月日逝阅天宝，樁撞家居恣纖儿。
妇后一日投三子，内间更纳寿王妃。
三纲俱紊今若此，渔阳叛将来犹迟。
骑骡入蜀事惨恻，灵武即位尤堪悲。
五郎父子较名义，直与安史分毫厘。
若非贞观基局牢，分披已作周东西。
临淮电击亦漫尔，汾阳韬略将何为。
后来更出颜元辈，深词大刻中兴碑。
艰难不少念厥祖，坐蒙前福仍夸毗。
鉴观陈迹动叹息，愿上文王圣德诗。
送马节推之庆远
沈鍊（明代）

莫以炎荒郡，非承明主恩。节旄千里重，轩盖百城尊。

饮冰怀古道，仗剑出都门。白首心逾壮，知君是马援。
寄芸叟 其三
孔平仲（宋代）

年过半百合归去，谨杜衡门深退藏。衰白前途有多少，使君子细更商量。
还刘处士先令公功名录
陈洎（宋代）

当年力战荡妖氛，十万雄师四七勋。
将略妙欺班定远，家声高过李将军。
铭图魏鼎文犹在，笔勒燕山蹟尚分。
今日闲披有遗恨，可怜生不遇明君。
书斋十咏·唤铁
刘子翚（宋代）

号令行惟信，人谁不我承。
举烽诸国叛，敲铁小童应。
黎惟敬得告还南海过余草堂话旧信宿别去
胡应麟（明代）

着绣看君海上游，白云携手问丹丘。中郎旧业藏金马，内史新书满玉楼。

山水十年桃竹杖，关河千里木兰舟。题诗莫向罗浮顶，片片梅花引客愁。
山居二首
于石（宋代）

结屋万山顶，柴扉昼懒开。
捣茶惊鹤醒，抛果引猿来。
笋短和泥掘，松高倚石栽。
有时寻胜去，多趁暮钟回。
寄余承庆
杨元正（元代）

衮衮红尘客未归，秋风吹老芰荷衣。几回欲寄相思字，不见潇湘一雁飞。
赠无相禅师
罗隐（唐代）

人人尽道事空王，心里忙于市井忙。

惟有马当山上客，死门生路两相忘。
蒋颖叔要予同赋平云阁
郭祥正（宋代）

宣城多名山，诗人旧经历。独无平云篇，煞怯作者敌。

不然灵祇护，晦此神女色。留与无心人，开轩初占得。

群奔万马放，片堕孤鹰击。缕缕蚕茧抽，枞枞羽林直。

恍随片月散，又逐岚光滴。缟带裁未成，蛟绡莹无隔。

苍龙奋修鳞，皓鹤舒春翼。天墀耸群玉，胡阵望鸣镝。

尤怜欲雪时，铁甲万里黑。变化固无穷，想象岂尽识。

贤哉谪御史，注目倚寒壁。吟非宋玉赋，心在汉皇席。

愁来把樽酒，薄咏继朝夕。迷魂招屈贾，大句压甫白。

初屯念经纶，作解须霹雳。终朝去为霖，未信长抱石。

卷舒能及时，慰此长太息。诗言我枯疏，返类群儿剧。

君探骊颔珠，不惮海神惜。更当俟来唱，研尽廷圭墨。
羿射河伯
《楚辞》（先秦）

冯夷以八月上庚日渡河溺死，天帝署为河伯。河伯化为白龙，天于水旁，羿见射之，眇其左目。河伯上诉天帝，曰：为我杀羿。天帝曰：尔何故得见射？河伯曰：我时化为白龙出天。天帝曰：使汝深守神灵，羿何从得犯？汝今为虫兽，当为人所射，固其宜也。羿何罪欤？
送孟八浩然归襄阳二首（下篇一作王维诗）
张子容（唐代）

东越相逢地，西亭送别津。风潮看解缆，云海去愁人。

乡在桃林岸，山连枫树春。因怀故园意，归与孟家邻。

杜门不欲出，久与世情疏。以此为长策，劝君归旧庐。

醉歌田舍酒，笑读古人书。好是一生事，无劳献子虚。
忆秦娥（初春）
杨万里（宋代）

新春早。春前十日春归了。春归了。落梅如雪，野桃红小。

老夫不管春催老。只图烂醉花前倒。花前倒。儿扶归去，醒来窗晓。
桃村寄题三首 其一
钱时（宋代）

春入桃村烂熳红，纷纷来觅武陵踪。武陵不在千山外，只在先生一笑中。
除官赴阙至江州寄鄂岳李大夫
韩愈（唐代）

盆城去鄂渚，风便一日耳。
不枉故人书，无因帆江水。
故人辞礼闱，旌节镇江圻。
而我窜逐者，龙钟初得归。
别来已三岁，望望长迢递。
咫尺不相闻，平生那可计。
我齿落且尽，君鬓白几何。
年皆过半百，来日苦无多。
少年乐新知，衰暮思故友。
譬如亲骨肉，宁免相可不。
我昔实愚蠢，不能降色辞。
子犯亦有言，臣犹自知之。
公其务贳过，我亦请改事。
桑榆倘可收，愿寄相思字。
失调名
佚名（宋代）

君是园中杨柳，能得几时青。趁金明、春光尚好，尊酒赏闲情。

他年归去，强山阴处，一枕晓霞清。
渔家傲（七夕）
欧阳修（宋代）

喜鹊填河仙浪浅。云軿早在星桥畔。街鼓黄昏霞尾暗。炎光敛。桥钩侧倒天西面。

一别经年今始见。新欢往恨知何限。天上佳期贪眷恋。良宵短。人间不合催银箭。
郑石帚贻书寄诗谢
陈郁（宋代）

贪卧苏台一片云，嘉招虚辱远移文。
吟人多半来投刺，倦客深移自增门。
路隔江潮兼夕到，居莲地势两州分。
酬恩别有男儿事，它日逢君仔细论。
句 其四
洪刍（宋代）

何如唤取陆鸿渐，石鼎风炉来试茶。
正月十五夜东园李花盛开刘守仁甫偕廖推文杨过饮
王佐（汝学）（明代）

琼妃纷纷出玉宫，缟裙练帨飘天风。一天晴月夜皓皓，万堆香雪春融融。

梨花对面不能白，桃树满株空自红。太守便是韩公愈，夜领张彻投卢仝。
梁洁夫幽居林宇靓深画幽邃不类贵第宛然山林
曹勋（宋代）

堂依山麓净风烟，松竹窗虚小有天。
汲火炷香供佛后，蒲团燕坐得安禅。
初夏偶闲
胤禛（清代）

清闲偶得万几余，水殿蓬壶九夏初。夜听甘霖浇沃野，晓看佳气绕宸居。

绿荷池畔吟新句，翠竹林中披异书。时领薰风知解愠，松涛缓送度窗虚。
惜奴娇·夸帝里
佚名（宋代）

夸帝里。万灵咸集，永卫紫陌青楼，富臻既庶矣。四海升平，文武功勋盖世。赖圣主，兴贤佐，恁致理。气绪凝和，会景新、访雅致。列群公锡宴在迩。上元循典，胜古高超荣异。望绛霄、龙香飘飘旖旎。
六绝句呈赵帅兼简郑机宜 其二
陈造（宋代）

玉笋班中第一流，冰花影里釂琼舟。来迟输与花前客，袖手看公笔不休。
柳絮
陈与义（宋代）

柳送腰支日几回，更教飞絮舞楼台。
颠狂忽作高千丈，风力微时稳下来。
句
刘禹锡（唐代）

烟波半落新沙地，鸟雀群飞欲雪天。樱桃带雨胭脂湿，杨柳当风绿线低。

山似屏风江似簟，叩舷来往月明中。晴日碧空云脚断，一条如练挂山尖。

飞文斗疾敲铜器，陪宴会欢吐锦茵。
天宝初南曹小司寇舅于我太夫人堂下累土为山…而作是诗
杜甫（唐代）

一匮功盈尺，三峰意出群。望中疑在野，幽处欲生云。

慈竹春阴覆，香炉晓势分。惟南将献寿，佳气日氛氲。
怀安王宰索得助诗奉题一首
高翥（宋代）

亭在唐贤好句中，阑干六曲尽春风。
不知脚下是官府，但见面前如渚宫。
江水逢潮音激切，山云因雨思溟蒙。
主人雅兴居诗外，花影琴声事事工。
上南轩先生寿
许及之（宋代）

岷峨一线江滥觞，意行万里无留藏。五湖洞庭洑熊湘，衡岳岿然锁其旁。

离堆砥柱屹相望，湍流横溃不得狂。挽回断港济绝航，一齐众楚势莫当。

三芝五饵别有方，狂简痼疾滨膏肓。天遣奔波赴洄湟，回视坎井足跳梁。

三浴薰之惊望洋，一语咽口成周章。昨夜太白垂光芒，皎然松柏凌雪霜。

向来十袭一瓣香，再拜斯文寿无央。愿回帝力超羲皇，无怀大庭还我乡。
送周仲瞻架阁使高丽
陈汝言（明代）

万里三韩国，南风几日程。
海平蛟室净，天近使星明。
玉帛通新好，梯航续旧盟。
归时应不远，还与雁南征。
答苏子美见寄
韩维（宋代）

暮春游京洛，适与夫子遘。
衣焦未及展，挈酒且相就。
佳林延凉飚，广夏荫清昼。
浩然尘卢醒，坐看天骨秀。
殷勤述平昔，感欢道艰疚。
谈辞足端倪，怀抱去蒙覆。
志愿始云获，睽携遽然又。
君舟既南驰，我马亦东走。
还谯寡俦侣，孤学日以陋。
高风邈难样，离抱曷其救。
得君别后诗，满纸字腾骤。
汪洋莫知极，精密不可耨。
峻严山岳停，奔放江海漏。
伏读昼夜并，文义仅通透。
有如享太牢，继以金石侑。
惟君抑雄才，文字乃兼副。
要当被金甲，独立诸将右。
指挥神武师，为国缚狂寇。
献俘天子廷，功以钟鼎镂。
勉哉俊其时，此论讲已旧。
蜡梅四绝句
陈与义（宋代）

亭亭金步摇，朝日明汉宫。
当时好光景，一似此园中。
杂兴
张镃（宋代）

林宗真杰士，甑堕识孟敏。
初无一语交，肺腑已窥尽。
人才处东京，郭许能汲引。
几时不生贤，弗遇即泯泯。
秋日登崇德阁二首
邵雍（宋代）

无限高贤抑壮图，登临不用起长吁。
山川千古战争后，冠剑百年零落馀。
浪把功名为忆任，那知富贵岂人谟。
丹青曲尽世间妙，写得凭栏意思无。
舟行
张咏（宋代）

江边烟草湿烟江，沙白频翘鹭一双。
□细不知吟爱甚，雨中时起闭船窗。
苍桧
陆游（宋代）

北风卷野天昼晦，雨如弩镞穿屋背。
老夫下床行蹑履，稚子抱屋坐持盖。
岂无长楸与巨竹，干折枝携共颠沛。
孰能不动安如山？屹立庭前独苍桧。
环县别计簿萧郎中
杨巍（明代）

君来自庆阳，我先宿灵武。前路入沙碛，况为风雨阻。

馆舍对层台，苍茫阅今古。愁云黯萧关，江声带鼙鼓。

忆昔白衣士，谈笑恢疆土。君住泰山下，日夕吟梁甫。

局蹐者何为，王事方靡盬。逢时树勋名，桑刘口不数。

我鬓已刁骚，逝将寻巢父。山城无酒家，别悰觉其苦。
端研诗赠王欲
陶弼（宋代）

端石如池状，润疑云雨通。
粗官不识字，好去伴诗翁。
一落索（双调·第二）
周邦彦（宋代）

杜宇思归声苦。和春催去。倚阑一霎酒旗风，任扑面、桃花雨。目断陇云江树。难逢尺素。落霞隐隐日平西，料想是、分携处。
挽萧帅机虎溪
文天祥（宋代）

世以千金重，谁能学隐君。
一门名似雨，满座客如云。
志愿生无憾，声华死有闻。
韩碑照原草，含笑有斯文。
和乐周弟寄韵 其四
郭棐（明代）

合翠全青总见山，飞来寺里独凭阑。满亭花雨含清气，万壑松风响佩环。

殿角阴连苍藓暗，竹间棋罢老僧閒。更从绝顶穷幽讨，翘首京华咫尺间。
济川阻雪九月二十七日客况 其二
王冕（元代）

济州城南寒雪飞，济州城北冻成围。
客情自古不称意，世事于今转觉非。
白马少年频唤酒，黑纱老妇泣无衣。
逢邮不寄江南信，却上高楼望雁归。
闻叶正则阅藏经次其送客韵以问之
陈傅良（宋代）

顺水去吴会，逆水来夔门。
万古逆顺舟，以斗占旦昏。
曩余好百逆，信不及鲁论。
初亦半喜愕，久之乍亡存。
白发一无成，颇识委与源。
风停波自平，却视消长痕。
六经夫如何，夫子手所翻。
恒言但桑稼，怪志无鹏鹍。
规圆而矩方，往往万巧攒。
诸儒各有得，长短贤若干。
玉帛相会盟，兵车相并吞。
一语苟暗合，群生皆晏温。
经成今几年，尝试以是观。
此道未轲死，此书未秦燔。
犹之斗经天，於以生盖浑。
西方亦人豪，国自为乾坤。
书来入中州，坐使学者奔。
君岂舍从之，或但游其藩。
吾闻欲乘槎，凿空访河根。
孰与瞻斗车，把柁行江湍。
记正月二十五日西湖之游十五首
方回（元代）

情知太乙已西游，筑馆焉能强挽留。
此老平生让人者，佛来我去尚何求。
古杭道中
赵时韶（宋代）

离家才是两三程，便觉征衣缀软尘。湖海相逢迂阔好，江山不厌往来频。

溪鱼有孕羹偏美，村酒无灰味却真。纡辔小儿莫相笑，柴桑终不负头巾。
见本路赵府判二绝 其一
何梦桂（宋代）

君来种竹两楼前，风月平分入坐边。尽日千峰吹不尽，官清惟饮钓台泉。
无端
查元称（清代）

塞北燕脂别样红，无端吹影落江东。蛾眉只合长漂泊，错把丹青怨画工。
檀越许分一株素馨见赠作小诗速之
饶节（宋代）

顺阳春色元无数，只有秋芳恐未闻。好事霍侯人不及，许将秋色为中分。
次韵中玉早梅二首
黄庭坚（宋代）

折得寒香不露机，小窗斜日两三枝。
罗帷翠幕深调护，已被游蜂圣得知。
哭王西樵吏部 其二
吴之振（清代）

抛官东海隐修鳞，越尾讹传信未真。赤牍几翻惊入手，寝门一恸竟无因。

香奁词赋尘蛛网，壁垒郊原泣暗磷。遥想夜台沽酒伴，也应宋玉在东邻。
赋得老松老鹤各一首
刘克庄（宋代）

腥腐年来懒啄吞，褵褷惟有顶丹存。
长吭偏到清霄唳，病翅犹当霁月翻。
云杪孤飞因避箭，殻中新鷇各乘轩。
士衡晚抱无穷恨，谁向华亭酹一樽。
和酬道先贤良见寄新句
吕南公（宋代）

中林独往寡襟期，祗与耕桑治町畦。迟晚识君真幸会，生平于世似分携。

未能捧履师黄石，且欲同歌效紫溪。郡阁郊园遥百里，未妨怀寄屡封题。
海州道中二首
张耒（宋代）

孤舟夜行秋水广，秋风满帆不摇浆。
荒田寂寂无人声，水边跳摇翻水响。
河边守罾茅作屋，罾头月明人夜宿。
船中客觉天未明，谁家鞭牛登陇声。
莫愁村
易士达（宋代）

千古行人说莫愁，荒村依旧石城头。
不知艇子今何在，汉水滔滔空自流。
宿长水主人
赵嘏（唐代）

白云溪北丛岩东，树石夜与潺湲通。

行人一宿翠微月，二十五弦声满风。
秋试和海州席静庵素琨并示丁向卿
曹家达（清代）

百丈楼船跋浪来，十年亲见桂花开。女娲不补人间缺，留待儒生济世才。
杂诗 其十一
唐庚（宋代）

为农沙子步，附保水西乡。隐几江天远，开门佛土香。

时情荒径草，野色淡渔梁。欲纵高秋目，东偏短作墙。
感遇诗 其四
陆世仪（清代）

仲尼千载师，偃蹇生衰周。孟轲谈王道，七雄非其俦。

濂洛关闽儒，学至君未求。晦翁振绝续，南渡时蒙羞。

嗟嗟鲁斋公，仕元以为尤。岂天靳斯文，每出多邅遛。

展卷仰前哲，浩然忘我忧。
送史馆学士杨亿闽中迎侍
王禹偁（宋代）

迎侍闽川去路长，才名官职过欧阳。
翰林贵族夸东榻，史馆清衔庆北堂。
别酒正逢寒菊绽，归舟应见早梅香。
拾遗健羡吟诗送，莫笑蹉跎两鬓霜。
次韵仲至
韩淲（宋代）

能道意中事，诗来看复嗟。春风殊作恶，春雪固能佳。

引玉下梅萼，输金上柳芽。睡翁山水县，隔竹定敲茶。
山茶
郭印（宋代）

枯林独秀染胭脂，不使群芳次第窥。
月桂殷勤来并色，江梅寂寞许同时。
霜飞雪舞终难挫，蝶隐蜂逃各未知。
折得一枝聊慰眼，儿童拍手误春期。
上广东运副马少卿寿十口号 其七
曾丰（宋代）

使星转作副枢星，天柱天阶两手擎。阉倖斜晖欲相射，回躔退舍养吾明。
少年
李覯（宋代）

新翻曲调恐人传，不许高声唱玳筵。
金兽也嫌春态浅，向风喷作绿杨烟。
碧山吟社
严元桂（清代）

已向茶楼忆孟端，更移步屧上吟坛。泉通桑苧余荒砌，涧走春申尚激湍。

无复把茆堪啸咏，空传老辈此盘桓。松阴剩有残碑在，为扫苔痕仔细看。
赋得开遍春花
钱元起（清代）

风恬日暖艳阳春，南陌东郊处处新。树底桃娘邀李妹，枝头蝶使唤蜂臣。

石家帐幔虚前席，潘县芳菲拜后尘。珍重青皇须驻辇，酒旗招遍赏花人。
杂言赠罗茂衡
黄庭坚（宋代）

嗟来茂衡，学道如登。
欲与天地为友，欲与日月并行。
万物峥嵘，本由心生。
去子之取舍与爱僧，惟人自缚非天黥。
堕子筋骨，堂堂法窟。
九邱四溟，同一眼精。
不改五官之用，而透声色；常为万物之宰，而无死生。
念子坐幽室，炉香思青冥。
是谓蛰虫欲作，吾惊之以雷霆。
后汉门。魏博妻
周昙（唐代）

萝挂青松是所依，松凋萝更改何枝。

操刀必割腕可断，磐石徒坚心不移。
泰伯庙迎享送神辞三章
龚颐正（宋代）

登歌兮堂上屡舞兮堂下。君来享兮清酤，
溪毛陆离兮筐筥。莼鲫芳鲜兮亦有肥羜，
君不来兮使我心苦。
哀蜀人为南蛮俘虏五章。别巂州一时恸哭云日为之变色
雍陶（唐代）

越巂城南无汉地，伤心从此便为蛮。

冤声一恸悲风起，云暗青天日下山。
望远行·太玄妙诀
侯善渊（元代）

太玄妙诀。悟来不须言说。心地豁然开觉。清凉内通彻。透五蕴山头，现出霜天皓月。照千古分明，无圆缺。赤子琳宫歇。敏把丹枝折。玩长春景界洞鉴离生灭。向无阴树下，独坐逍遥静绝。听无弦曲调，於中别。
怀素上人草书歌
窦冀（唐代）

狂僧挥翰狂且逸，独任天机摧格律。龙虎惭因点画生，

雷霆却避锋芒疾。鱼笺绢素岂不贵，只嫌局促儿童戏。

粉壁长廊数十间，兴来小豁胸襟气。长幼集，贤豪至，

枕糟藉麹犹半醉。忽然绝叫三五声，满壁纵横千万字。

吴兴张老尔莫颠，叶县公孙我何谓。如熊如罴不足比，

如虺如蛇不足拟。涵物为动鬼神泣，狂风入林花乱起。

殊形怪状不易说，就中惊燥尤枯绝。边风杀气同惨烈，

崩槎卧木争摧折。塞草遥飞大漠霜，胡天乱下阴山雪。

偏看能事转新奇，郡守王公同赋诗。枯藤劲铁愧三舍，

骤雨寒猿惊一时。此生绝艺人莫测，假此常为护持力。

连城之璧不可量，五百年知草圣当。
颂古十一首
释咸杰（宋代）

屋里贩扬州，水深山更幽。
终年无客到，明月自相投。
连雪不已复作绝句咏之及六而止殆未免不愁冻
赵蕃（宋代）

勿谓虚明质，能成积厌威。
由轻终及重，至著本从微。
缲丝行
徐永宣（清代）

柳花村巷晴窗南，蚕神祀罢事春蚕。一箔三眠日卓午，食叶声中作风雨。

妇姑饷蚕不得闲，双眉不暇描春山。戴胜飞鸣茧成早，缲车索索丝皓皓。

卖丝抵税输县官，入冬子妇仍号寒。
南行漫兴 其一
马维翰（清代）

沈黎南下路迢迢，仰面青天欲射雕。何处标名铜作柱，早时转饷铁为桥。

王师久驻将无倦，荒服多虞或未骄。正值原田望霖雨，每占箕毕起中宵。
胡笳十八拍 第十七拍
李纲（宋代）

时危始识不世材，成王功大心转小。豺狼塞路人断绝，一门骨肉散百草。

江头宫殿锁千门，不知明月为谁好。何时眼前突兀见此屋，鸡鸣问寝龙楼晓。
憩雷公山
曾季狸（宋代）

酒薄饮难醉，山寒梦不成。窗间残月影，枕上晓钟声。

丘壑平生事，山林少日情。白头翁老矣，数亩未经营。
乐意联句一首
皎然（唐代）

良朋益友自远来， ——严伯均

万里乡书对酒开。 ——皎然

子孙蔓衍负奇才， ——疾（失姓）

承颜弄鸟咏南陔， ——澄（失姓）

鼓腹击壤歌康哉。 ——巨川（失姓）
和荅少傅东里先生
杨荣（明代）

齿德俱尊冠百僚，圣恩优宠免趍朝。丹心烱烱云霄上，白发萧萧岁月遥。

弘化已推嘉绩著，论心长遣鄙怀消。明廷倚托今逾重，肯许还山访采樵。
赠段琴
沈说（宋代）

我琴未弦进，浑然心与耳。
自从识开指，反为琴所使。
棠花馆为方棠陵题
王渐逵（明代）

三衢山中棠欲丛，主人自号棠陵翁。才名已入承明第，鲍谢诗词清更丽。

东南逸士多好贤，满种棠花开绮轩。主人早慕赤松子，归来直向鸣珂里。

春风草色绿如茵，花下小车来正频。燕子双飞莺语滑，浥露含晞竞妍发。

东华红软多更嫣，爱尔孤芳是岁年。
喜梦归
雍陶（唐代）

旅馆岁阑频有梦，分明最似此宵希。

觉来莫道还无益，未得归时且当归。
寓舍琼花一株盛开
陈杰（宋代）

疑是瑶林种，分从后土家。
暂来为地主，相伴住天涯。
胜日更携酒，明年谁看花。
此生均一寄，杜曲有桑麻。
玉蝴蝶
吴文英（宋代）

角断竿鸣疏点，倦萤透隙，低弄书光。一寸悲秋，生动万种凄凉。旧衫染、唾凝花碧，别泪想、妆洗蜂黄。楚魂伤。雁汀沙冷，来信微茫。
都忘。孤山旧赏，水沈熨露，岸锦宜霜。败叶题诗，御沟应不到流湘。数客路、又随淮月，羡故人、还买吴航。两凝望。满城风雨，催送重阳。
题冲虚堂
张继先（宋代）

养其冲气以全生，栖息虚堂只数楹。南浦道高坊号美，太微风数木兰清。

百章为爱青林密，三体应书老子成。未有紫宸朝觐日，雨馀几处白云轻。
闻帅府大阅军作诗送梁帅
王安中（宋代）

坐想郊坰鼓角雄，弓刀十万拥元戎。令传帐下偏裨慄，声走山元部落空。

勒石何须称窦宪，反风已卜相周公。自嗟不预从军乐，贾勇犹能气吐虹。
咏邻人兰花
刘克庄（宋代）

两盆去岁共移来，一置雕阑一委苔。
我拙事持令叶瘦，君能调护遣花开，
隶人挑蠹巡千匝，稚子浇泉走几回。
亦欲效颦耘小圃，地荒终恐费栽培。
舟行
陈宗远（宋代）

鸥鹭滩头帆卸雨，牛羊影外草生烟。
渔人撒网潮平晚，柳岸维舟取次眠。
贤者之孝二百四十首·孝已
林同（宋代）

子则欲其孝，人皆有是心。
如何武丁圣，却使子忧深。
过蒙古诸部落
乾隆（清代）

识路牛羊不用牵，下来群饮碧溪泉。
儿童骑马寻亡牯，只在东沟西谷边。
冬夜泊金山
郭祥正（宋代）

寒野云阴重，新冬客意忙。道途无处尽，岁月有时长。

流落随江海，崩腾避雪霜。还投白莲社，清净万缘忘。
喜湖南诸路大捷和学士李容斋前辈韵二首 其二
王顼龄（清代）

筹边屹屹建高楼，两岸灰飞赤壁舟。首恶暂稽军鼓衅，遗俘难免槛车幽。

早擒孟获趋滇水，急断卢循入广州。万里长江消坼堠，直从楚尾至吴头。
历阳苦雨
顾况（唐代）

襄城秋雨晦，楚客不归心。亥市风烟接，隋宫草路深。

离忧翻独笑，用事感浮阴。夜夜空阶响，唯馀蚯蚓吟。
见诸君感事之作
陈杰（宋代）

鼎湖不挟宇宙去，骊墓曾包山海来。
教儿倒育阿房赋，一与张阳洗七哀。
中书夜直梦忠州
白居易（唐代）

阁下灯前梦，巴南城里游。觅花来渡口，寻寺到山头。

江色分明绿，猿声依旧愁。禁钟惊睡觉，唯不上东楼。
九日宴集懋社十首 其五
瞿士雅（清代）

信步腾腾野岸边，登高节物最堪怜。今朝暗算当时事，此夜同欢歌酒筵。

清影乍开松岭月，持杯坐醉菊花天。

省躬审分何侥幸，风景依稀似去年。
眼儿媚 冬夜听梧轩举填词第二
陈维崧（清代）

风剪兰煤夜渐深，泉响答清音。官斋此夜，鲈腮斫玉，梅蕊含金。

茂苑酒醒刚几日，浮拍又如今。十年红豆，五湖黄叶，费尽行吟。
和月岩
赵希逢（宋代）

涵虚一境绝人烟，挂星贯月栖羽仙。
移来海上三岛地，唤作人间几洞天。
追游有客骖鸾凤，满座清乐队延兔蟾。
举头耿耿照不寐，料想无人醉欲眠。
夜登明远楼同王阳明中丞唐朱二察院
严嵩（明代）

遥夜肃已静，朗月照重湖。风窗倚天汉，星峤临蓬壶。

的的徐亭树，寥寥霜署乌。微言欢欲奉，清赏未云徂。
四牛图颂
释元净（宋代）

混沌不分处，三缘未合时。
神通难可测，佛眼莫能窥。
坦荡全躯白，安眠露地肥。
为躭春色好，又被业风吹。
春雪
白居易（唐代）

元和岁在卯，六年春二月。月晦寒食天，天阴夜飞雪。

连宵复竟日，浩浩殊未歇。大似落鹅毛，密如飘玉屑。

寒销春茫苍，气变风凛冽。上林草尽没，曲江水复结。

红乾杏花死，绿冻杨枝折。所怜物性伤，非惜年芳绝。

上天有时令，四序平分别。寒燠苟反常，物生皆夭阏。

我观圣人意，鲁史有其说。或记水不冰，或书霜不杀。

上将儆政教，下以防灾孽。兹雪今如何，信美非时节。
偈颂一百零三首 其一○二
释月涧（宋代）

厖眉雪顶采樵翁，误入天台第几重。回首不知尘世隔，月明知乐响瑶宫。
浪淘沙 客窗听雨
邹祗谟（清代）

绿柳正飞绵。半是阴天。孤灯和枕不成眠。青火未吹光似豆，故闪风前。

花事正焉然。好景谁怜。客游还到大江边。细雨连宵看皓魄，谁缺谁圆。
和周南吉二绝 其一
王炎（宋代）

才谞诸公争汲引，文高后学共仪刑。相逢未觉功名晚，镜里依然两鬓青。
古侠士磨剑歌
黎遂球（明代）

十年磨一剑，绣血看成字。字似仇人名，难堪醉时视。

旧仇剑边仇，新仇眼中泪。倚啸复悲歌，齧断长虹气。

不得语公孙，阿世斯其志。
次韵凌义山二首
杨公远（宋代）

眼前诗料底消寻，移入蛮笺别浅深。
无斧凿痕方造妙，超尘俗浅始堪吟。
物情体状须留意，句眼推敲好用心。
试看咏梅千万首，影香独灵老逋林。
弘农公以硕德伟材屈于诬枉左官…谨献诗五十韵以毕微志
柳宗元（唐代）

知命儒为贵，时中圣所臧。处心齐宠辱，遇物任行藏。

关识新安地，封传临晋乡。挺生推豹蔚，遐步仰龙骧。

干有千寻竦，精闻百炼钢。茂功期舜禹，高韵状羲黄。

足逸诗书囿，锋摇翰墨场。雅歌张仲德，颂祝鲁侯昌。

宪府初腾价，神州转耀铓。右言盈简策，左辖备条纲。

响切晨趋佩，烟浓近侍香。司仪六礼洽，论将七兵扬。

合乐来仪凤，尊祠重饩羊。卿材优柱石，公器擅岩廊。

峻节临衡峤，和风满豫章。人归父母育，郡得股肱良。

细故谁留念，烦言肯过防。璧非真盗客，金有误持郎。

龟虎休前寄，貂蝉冠旧行。训刑方命吕，理剧复推张。

直用明销恶，还将道胜刚。敬逾齐国社，恩比召南棠。

希怨犹逢怒，多容竞忤强。火炎侵琬琰，鹰击谬鸾凰。

刻木终难对，焚芝未改芳。远迁逾桂岭，中徙滞馀杭。

顾土虽怀赵，知天讵畏匡。论嫌齐物诞，骚爱远游伤。

丽泽周群品，重明照万方。斗间收紫气，台上挂清光。

福为深仁集，妖从盛德禳。秦民啼畎亩，周士舞康庄。

采绶还垂艾，华簪更截肪。高居迁鼎邑，遥傅好书王。

碧树环金谷，丹霞映上阳。留欢唱容与，要醉对清凉。

故友仍同里，常僚每合堂。渊龙过许劭，冰鲤吊王祥。

玉漏天门静，铜驼御路荒。涧瀍秋潋滟，嵩少暮微茫。

遵渚徒云乐，冲天自不遑。降神终入辅，种德会明扬。

独弃伧人国，难窥夫子墙。通家殊孔李，旧好即潘杨。

世议排张挚，时情弃仲翔。不言缧绁枉，徒恨纆徽长。

贾赋愁单阏，邹书怯大梁。炯心那自是，昭世懒佯狂。

鸣玉机全息，怀沙事不忘。恋恩何敢死，垂泪对清湘。
同王赵二明府岸行里河滨
张以宁（明代）

御河行尽一千里，望入青齐树际天。野水飞鸥鱼舍外，关山归雁客帆前。

日明野气浮层浪，风动川光漾细烟。客里未能疏酒盏，春来聊复费诗篇。
自秋七月不雨至于春二月十九日仅得雨昌龄作贺诗予未及和而雨止矣遂次韵以闵之 其一
王十朋（宋代）

水旱年年费请求，仰勤汤祷与尧畴。何时三十六雨足，当宁免怀云汉忧。
寄禅师
韩偓（唐代）

他心明与此心同，妙用忘言理暗通。气运阴阳成世界，

水浮天地寄虚空。劫灰聚散铢锱黑，日御奔驰茧栗红。

万物尽遭风鼓动，唯应禅室静无风。
寄大愿和尚
贯休（唐代）

道朗居太山，达磨住熊耳。手擎清凉月，灵光溢天地。

尽骑金师子，去世久已矣。吾师隐庐岳，外念全刳削。

掷孔圣之日月，相空王之橐籥.曾升麟德殿，谭无著，

赐衣三铢让不著。唯思红泉白石阁，因随裴楷离京索。

迩来便止于匡霍，瀑布千寻喷冷烟，旃檀一枝翘瘦鹤。

岘首故人清信在，千书万书取不诺。微人昔为门下人，

扣玄佩惠无边垠。自怜亦是师子子，未逾三载能嚬呻。

一从散席归宁后，溪寺更有谁相亲。青山古木入白浪，

赤松道士为东邻。焚香西望情何极，不及昙诜泪空滴。

桐江太守社中人，还送郄超米千石。宝书遽掩修章句，

万里空函亦何益。终须一替辟蛇人，未解融神出空寂。
寄蔡伯世赵才仲 其四
吕本中（宋代）

二子逃禅不计年，江湖重去水粘天。直饶透尽三关语，到底终成百漏船。
和王丞迈
陈宓（宋代）

宰县殊无补，初心复负书。
极知通一艺，苦恨乏三徐。
立志期乾健，流年叹月诸。
已拚双鬓白，未必古人如。
次韵酬孙艮斋三首
杨公远（宋代）

风竹萧萧密掩门，苔封支径曲通村。
野人自有家林趣，那得荣华入梦魂。
骆家亭子纳凉
戎昱（唐代）

江湖思渺然，不离国门前。折苇鱼沈藻，攀藤鸟出烟。

生衣宜水竹，小酒入诗篇。莫怪侵星坐，神清不欲眠。
读史述 其二十三 谢安
魏学洢（明代）

安石东山时，优游丝与竹。以此理世务，驯若山中鹿。

当其会新亭，朝野尽蓄缩。从容谐笑间，不言使人服。

临风每怀想，可人温如玉。
咏史六首·司马相如
乐雷发（宋代）

狗监无端荐薄情，鹴裘犊鼻帝乡尘。
当时最有文君恨，不识长门买赋人。
鸂鶒吟送余大尹三首 其三
史鉴（明代）

鸂鶒何双双，飞来水中洲。使君入台去，翩翩天上游。

凤凰览德辉，一鸣三千秋。下以成文章，上以昭皇休。
集句拟刘文纲少参悼亡 其二十七
朱诚泳（明代）

情缘心事两难忘，回首东风一断肠。

欲吊芳魂何处是，野田极目草茫茫。
河满子
陆求可（清代）

淑景朝朝易过，啼痕面面争流。寒食清明都去远，风光煞是难留。

苑外落红万点，伤心莫上高楼。

杜宇唤醒午梦，垂杨绾住春愁。怪底年年当此际，教人蹙断眉头。

说与东君知道，问他还忍归不。
紫溪邬义翁挽诗
戴表元（宋代）

先君老交友，最是后凋人。开馆日千屦，藏书山四邻。

门迎新印绶，圹掩古衣巾。会哭皆英俊，哀风暗海尘。
伤小女
皮日休（唐代）

一岁犹未满，九泉何太深。唯馀卷书草，相对共伤心。
次韵留守相公
文彦博（宋代）

自古锦城虽可乐，犹言不若早还家。三城争似洛城乐，只是安仁一县花。
寄王仲彝仲彝留三衢久不归省因以箴之
高翥（宋代）

别君三见雁南飞，梦里相逢觉又非。书去不知何日到，人来先问几时归。

正堪镫火亲书卷，莫遣尘埃染客衣。二老倚门知已久，交情于此亦依依。
竹染绿色
徐渭（明代）

我亦狂涂竹，翻飞水墨梢。不能将石绿，细写鹦哥毛。
睡起
黄庚（元代）

满阶竹影扫斜阳，一枕秋风桂子香。
梦裹不知身是客，觉来依旧在他乡。
扇诗
张舜民（宋代）

扇子解招风，本要热时用。
秋来挂壁间，却被风吹动。
次牟朝佐见赠韵
李石（宋代）

郡斋冷秋菰，饭客比僧供。
如何虀盐厨，便谓酒肉梦。
此间百战场，肥瘠较轻重。
霜花气未暖，水澌砚含冻。
窗梅眩书灯，厌听晓角弄。
乡心竞节物，椒盘已可颂。
一堂元佑师，翠竹忍留凤。
取材有成约，浮海谁与从。
翻然著鞭先，逸足未易鞚。
他日仇池书，为记小有洞。
漫成七首
张耒（宋代）

江南梅花凌雪霜，桃李开尽春无光。
谁知洛阳三月暮，千金一朵卖姚黄。
吟社递至诗卷足十四韵以答之为梅水村发也
赵必象（宋代）

无诗对梅羞，诗成梅花开。
梅自工於诗，欧九却识梅。
桐庐道中九日逢子公
李处权（宋代）

三年客里重阳节，故典征衣共一杯。
雁下紫萸能自好，霜前黄菊为谁开。
中原豺虎定何许，故国池台安在哉。
山水中逢张学士，慢扶双桨不须催。
尚书左丞赠开府仪同三司邓公挽辞三首
苏颂（宋代）

未正阶槐位，先登省辖崇。
帝方咨傅野，天遽夺杨公。
黻冕恩褒德，箫笳礼送终。
淮滨故人在，一恸向西风。
题清辉堂
刘宗孟（宋代）

曙光伦紫翠，秋气莫争青。山近岚同润，堂虚日共生。

断霞云去接，夕照月来迎。翻想鲛人室，珠盘亦让明。
诗一首
杨亿（宋代）

沤生复沤灭，二法本来齐。
要识真归处，赵州东院西。
闺情
李白（唐代）

流水去绝国，浮云辞故关。水或恋前浦，云犹归旧山。

恨君流沙去，弃妾渔阳间。玉箸夜垂流，双双落朱颜。

黄鸟坐相悲，绿杨谁更攀。织锦心草草，挑灯泪斑斑。

窥镜不自识，况乃狂夫还。
澹归大师自丹霞山至海幢寺有赠
陈子升（明代）

多君驻白足，结宇向丹霞。依树珠林矗，缘藤石径斜。

閒摇下山策，方值泛源花。可念江城客，飘零似出家。
木犀二绝句
杨万里（宋代）

只道秋花艳未强，此花尽更有商量。
东风染得千红紫，曾有西风半点香。
次韵黄景文投赠三首 其二
刘克庄（宋代）

记闻荒落语詹谆，惭愧吾侪肯问津。未必夜深埋雪者，得如春暮舞雩人。

师扬执戟玄犹白，学卫夫人字逼真。跳出䪿门殊未得，堪怜老却苦吟身。
送杨校书还济源
皎然（唐代）

妖烽昨日静，故里近嵩丘。楚月摇归梦，江枫见早秋。

乡心无远道，北信减离忧。禅子还无事，辞君买沃州。
春日独游上林院後亭见樱桃花奉寄希深圣俞仍
欧阳修（宋代）

昔日寻春地，今来感◇华。
人行已荒径，花发半枯槎。
高榭林端出，残阳水外斜。
聊持一◇酒，徙倚忆天涯。
题松风馆
郑魏珽（宋代）

一壑萧然万里间，此身落得似云间。
蹁跹野鹤身同逸，来往樵人语不关。
瑶草茂时春淡荡，乱溪交处水潺湲。
偶怀知己携琴去，十里松风未出山。
诗偈 其一三三
庞蕴（唐代）

俗务不废作，内秘贪心学。世上假名闻，超然总莫着。

息念三界假，无求出五浊。法报皆圆满，意根成正觉。

若能如此修，轮王亦不博。
寄沈仲居进三国志
刘过（宋代）

十年铅椠鬓丝秋，独抱成书四海游。
三国诸人应梦里，一番公案又从头。
致爽轩四首 其三
米芾（宋代）

玉斧初骑御，通明暂住居。翛翛轻吹度，洒落碧华珠。
新岁六日淩江驿新晴即事四绝句 其一
湛若水（明代）

六日淩江馆，新晴江水深。居人因暖出，不为听拿音。
送曾灵永赴举
刘弇（宋代）

孟荀久不作，吾道竟茫茫。滔滔天下人，生死名利缰。

誇儿骋新学，剽窜摸青黄。爬罗尽砂砾，气焰苦不扬。

初如拆袜线，那复一条长。又如抄选客，十九为琳琅。

埋没太古音，啾耳纷蜩螗。曾郎春不如，阔印眉间堂。

十年读书史，一日胸胆张。兴来洒酣笔，落纸松丸香。

摧颓鹙鸧间，识此雏凤凰。梅天暑气湿，江东潦声狂。

辞我归袂拥，霜蒲挂高樯。飘翩不可留，横槊赴文场。

期子勿苟作，琼瑶撷新芳。莫学下俚曲，黄花间折杨。

由来玉山粒，梗涩在秕糠。河虽一掬波，曾是九秋潢。

行行事斯语，看子摩天翔。
有别
何应龙（宋代）

楼上佳人唱渭城，楼前杨柳识离情。
一声未是难听处，最是难听第四声。
曲肱诗二十首
白玉蟾（宋代）

不识看经不坐祥，饥来喫饭困来眠。
玉皇若不开青眼，却是凡夫骨未仙。
公子
杨亿（宋代）

夹道青楼拂彩霓，月轩宫袖案前溪。
锦鳞河伯供烹鲤，金距邻前逐斗鸡。
细雨垫巾过柳市，轻风侧帽上铜堤。
珊瑚击碎牛心热，香棗兰芳客自迷。
思佳客
仇远（元代）

霜醉秋花锦覆堤。西风一舸小桥西。闲将窗下红兰梦，写入江南白苎词。

芳绪断，旧游非。空遗香墨湿乌丝。碧云冉冉无穷恨，只有山阳短笛知。
短歌行赠杜君寅
徐贲（元代）

白日虽苦短，万里落复生。人生自有限，难极欢爱情。

愚者谋在食，知者志在名。愚知各有求，谁能免经营。

秋花容易老，秋叶难再荣。对酒心已醉，酌酒泪先倾。

我非不能遣，柰此愁相萦。君亦失意人，请吟短歌行。

歌短意自长，展转歌莫停。
送任山归河东
蔡襄（宋代）

风俗忧思深，在昔言汾绛。
之人隐其间，白首甘陋巷。
毕力事诗书，岂特专记诵。
编年作通记，起周迄炎宋。
甲子二十五，迴环补遗空。
予闻春秋法，尊王正一统。
维持生民纲，树立大邦栋。
上贤若游夏，鸟兽于麟凤。
三传自名家，讲解或失中。
区区休预徒，左驰困羁控。
排闢侵异端，寖久成蠹虫。
仲淹著元经，刘蕡比奴从。
去圣日弥远，斯言谁折衷。
犹胜儿女曹，烟云费嘲弄。
君於春秋学，勤劳务包综。
向时耻飞箝，画策尚禽纵。
羌戎负恩德，王师压秦雍。
边圉重疮痍，堪为贾生慟。
庙堂诛贼谋，谓与天下共。
诏书入岩穴，丐告嘉谋贡。
使者出河东，辄以姓名送。
朅来游京邑，天门如可羾。
岧嶢双浮云，下有千人{宂辱}。
扳缘逐声利，激射苟禄俸。
蹭蹬不敢前，抚心愈疑恐。
短翮无吹嘘，微芳少培拥。
客舍逼隆冬，萧条残雪冻。
悠悠晋溪上，水石挂清梦。
长谣复西归，孤怀不偶众。
身穷见节义，物由何时用。
美田随意耕，寒鱼倣经种。
夜堂素琴横，晚案青蔬供。
决然顾予别，芜音强吟讽。
持归传里閈，亦足侑罍甕。
除夜器仲孙概
徐瑞（宋代）

我老那堪哭，吞声泪一襟。
应门差慰眼，伏枕独伤心。
白壁归黄壤，孤坟寄古林。
凄凉重泣痛，临绝有遗音。
题僧庵
陆游（宋代）

细路穿云坞，危桥渡野塘。
人稀土花碧，屋老瓦松长。
忧患双蓬鬓，装资一布囊。
烧薪藉余暖，今夜有新霜。
寄怀大司马郭公（二首）
明沈宣王（明代）

早岁论交即见知，几年良晤信难期。
停云北极频回首，落木西风独赋诗。
金鼎盐梅殷相业，玉阶剑履汉官仪。
秋高选将清边徼，画省忧心退食迟。
送人宰吴县
杜荀鹤（唐代）

海涨兵荒后，为官合动情。字人无异术，至论不如清。

草履随船卖，绫梭隔水鸣。唯持古人意，千里赠君行。
寄远词
罗与之（宋代）

寒梢萧索风振林，蟪蛄切切语欲噤。
终宵展转不能寐，遥忆良人战场里。
阳关一别归无期，翠烟几度秋萤飞。
当时手种合欢树，今已苍苍云雨垂。
蜀锦裁书凭雁寄，那能道人意中事。
深秋倘得未移军，犹见幽闺数痕泪。
居延城外刁头声，无定河边霜月明。
妾身虽老幸未死，何日中原贺太平。
酒家同彦先何事留春
廖孔说（明代）

苦说伤春还饯春，夜深啼鸟对沾巾。
绿阴村酒城南肆，同是尊前白发人。
别性空禅师
贯休（唐代）

积翠迸一瀑，红霞碧雾开。方寻此境去，莫问几时回。

荡桨入檐石，思诗闻早雷。唯师心似我，欲近不然灰。
游北山洞神宫
李中（五代）

闷见尘中光景促，仙乡来礼紫阳君。人居淡寂应难老，

道在虚无不可闻。松桧稳栖三岛鹤，楼台闲锁九霄云。

羡师向此朝星斗，一炷清香午夜焚。
玄石行为贡尚书赋
郑潜（明代）

尚书阶前有玄石，流落江湖旧曾识。当时从者惜馀赀，今日移来乃神力。

初看尚尔混泥沙，熟视洒然供拂拭。黑云风断涌峨眉，紫气霞开见灵壁。

终朝静对无磷缁，扣之则应声相随。梅花点点上乌几，柳丝绵绵萦砚池。

湘沙惊落孤雁鹜，东海跃出生蛟螭。千年谁凿混沌窍，半夜误击珊瑚枝。

人生遇合还如是，尚书感慨亲留记。娇容丽质岂高人，错节蟠根知利器。

坡仙空作仇池梦，愚翁信遂移山志。为公歌此玄石行，飒飒霜风动寒翠。
题八士图
方岳（宋代）

雅闻八士春俱秀，未觉三贤迹已陈。
投分不论曾识面，此图到手便情亲。
湖州歌九十八首 其二十一
汪元量（宋代）

扬子江头潮退迟，三宫船傍钓鱼矶。
须臾风定过江去，不奈林间杜宇啼。
送杨学士三首
宋祁（宋代）

青丝千骑汉台郎，入奏星藩解郡章。
荷橐再亲文石陛，班春初捲赤帷裳。
百壶帐饮杯醽釂，一劄泥封诏检香。
几日西清劳侍从，郁葱佳气接明光。
疏山道中
陆九渊（宋代）

村静蛙声幽，林芳鸟语警。
山樊纷皓葩，陇麦摇青颍。
离怀付西江，归心薄东岭。
忽念饥歉忧，翻令发深省。
东篱杂书
陆游（宋代）

桃李成尘土，来禽始著花。
病夫犹枕上，春事又天涯。
巷陌秋千梦，帘栊燕子家。
野僧来问讯，强把半瓯茶。
【南吕】一枝花_秋夜闻筝透
班惟志（元代）

秋夜闻筝
透疏帘风摇杨柳阴，泻长空月转梧桐影。冷雕盘香销金兽火，咽铜龙漏滴玉壶冰。何处银筝？声嘹呖云霄应，逐轻风过短棂。耳才闻天上《仙韶》，身疑在人间胜境。
【梁州】恰便似溅石窟寒泉乱涌，集瑶台鸾凤和鸣，走金盘乱撒骊珠迸。嘶风骏偃，潜沼鱼惊。天边雁落，树梢云停。早则是字样分明，更那堪音律关情！凄凉比汉昭君塞上琵琶，清韵如王子乔风前玉笙，悠扬似张君瑞月下琴声。再听，愈惊。叮咛一曲《阳关令》，感离愁，动别兴。万事萦怀百样增，一洗尘清。
【尾】他那里轻笼纤指冰弦应，俺这里谩写花笺锦字迎，越感起文园少年病。是谁家玉卿，只恁般可憎，唤的人一枕胡蝶梦儿醒！
游茶山广教寺
赵蕃（宋代）

在昔鸿渐宅，当年东野诗。
两贤虽可象，二士岂难追。
汩汩泉鸣谷，青青竹守墀。
平生志独往，晚岁敢乖期。
旅中卧病
杜荀鹤（唐代）

秋来谁料病相萦，枕上心犹算去程。风射破窗灯易灭，

月穿疏屋梦难成。故园何啻三千里，新雁才闻一两声。

我自与人无旧分，非干人与我无情。
巴河镇登太乙阁
邓汉仪（清代）

平津赐第久荒芜，杰阁巍然瞰楚都。高处衡庐天外伏，到来云梦雨中无。

千家烟火犹洲渚，几叶风帆自画图。曾是赤眉烧不到，奎光深照斗牛孤。
端午帖子词 其六
欧阳修（宋代）

炎晖流烁蕙风薰，草木蕃滋德泽均。畜药蠲痾虽故事，使民无疾乃深仁。
送杜少柳起萃知遂宁府以高名千古重如山为韵
韩元吉（宋代）

十年天壤间，久矣闻公名。
词华少陵系，臭味修水甥。
一著獬廌冠，谠论惊纵横。
九卿固美秩，不如偃专城。
瑞松坞
黄非熊（宋代）

谁种灵松近佛家，根盘深坞斗狞蛇。
风吹碧落雙龙动，月照黄昏两盖斜。
千里两声喧洞壑，半空清景浸云霞。
山僧长日频来赏，只恐春来起爪牙。
两间房
法式善（清代）

留此秦时松，挂彼太古月。青山从东来，宛转气一歇。

空际放奇从，阴森排万笏。霜风吹老马，烟色逼苍鹘。

红泉泻秋涧，何处笙竽发。
雨
王家枢（清代）

一雨连三日，敲窗尚未休。江潮将决岸，夏令竟行秋。

清旭浓云蔽，灵湖惨雾稠。皖公山对望，益动杞人忧。
宴邕守乐语
吴儆（宋代）

驺驭曾鸣帝里珂，一麾出守古牂牁。
龙媒入贡汉天子，铜柱重闻马伏波。
万里争传麒麟像，满城欢唱旧襦歌。
著人茉莉花如雪，不醉花前花奈何。
定风波·雨雾云收望远山
佚名（宋代）

雨雾云收望远山。钓竿林下恣清闲。蝉噪日斜林影转。溪岸。绿深红浅画屏间。对酒狂歌时鼓枻。更邀同志醉前湾。待月却寻维缆处，归来，烟萝一迳接柴关。
自新定沿牒三衢舟中寓兴寄所知
张伯玉（宋代）

井落瓯闽近，乡亭百粤连。
一{上艹下洴}游宦客，两浆上滩船。
石壅千寻浪，山围几匝天。
乱篙鸣远屿，群譟捧危舷。
峡断疑无路，汀回复济川。
林深羡沙鸟，村近喜人烟。
岂昧垂堂诫，都由稍食牵。
家山旧庐在，蚤晚赋归田。
疏山矮师叔道场
朱继芳（宋代）

白云深处水茫茫，四百年馀古道场。我来不见矮师叔，手种树身今许长。
白莲池
耶律铸（宋代）

翠扇平遮罨画楼，玉兰倾露避兰舟。何如解语花长在，花界长生殿里头。
戏金壶道士法墨走笔杂言寄邻几圣俞
刘敞（宋代）

狂鲸荡海海逆潮，巨鳌抃山山动摇。疾雷劲风自相薄，潜鳞伏介俱不聊。

我无巨曲复藉糟，无思远人心忉忉。
寄题池亭兼赠吕道正二首 其二
罗适（宋代）

窗外方塘几亩莲，花开料亦似常年。先生菡萏香中坐，应有人呼作水仙。
龄叟以诗来寿余次韵以复
陈著（宋代）

彼美慈云叟，相存马少游。
槐淘参玉版，藻句粲银钩。
外友更谁在，前缘曾共修。
从今各珍重，万事等虚舟。
浣溪沙
顾文婉（明代）

晓日凝妆上翠楼，恼人春色遍枝头。湘帘风细荡银钩。

燕子未归寒恻恻，梅花初落恨悠悠。重门深锁一天愁。
雨雪闭关子野公明仲祥载酒远慰晚以诗见寄和
仇远（元代）

溧阳三日雪平地，城市十家九家闭。
官舍无毡冷彻骨，省事正宜寻老计。
小人自不知纪年，我久忘吾岂忘世。
出门无碍将何之，已拚食贫了三岁。
忆王孙
汪元量（宋代）

神舟稳驾出沉流。明月辉辉命自周。两个先生暗点头。有来由。万劫轮回向此休。
登黄山凌歊台送族弟溧阳尉济充泛舟赴华阴（得齐字）
李白（唐代）

鸾乃凤之族，翱翔紫云霓。文章辉五色，双在琼树栖。

一朝各飞辉，凤与鸾俱啼。炎赫五月中，朱曦烁河堤。

尔从泛舟役，使我心魂凄。秦地无碧草，南云喧鼓鼙。

君王减玉膳，早起思鸣鸡。漕引救关辅，疲人免涂泥。

宰相作霖雨，农夫得耕犁。静者伏草间，群才满金闺。

空手无壮士，穷居使人低。送君登黄山，长啸倚天梯。

小舟若凫雁，大舟若鲸鲵。开帆散长风，舒卷与云齐。

日入牛渚晦，苍然夕烟迷。相思定何许，杳在洛阳西。
柬同里曾氏诸亲 其二
罗钦顺（明代）

忿来不管珠弹鹊，惑解真成铁化金。物我平观无一事，眼前何限好光阴。
情诗其二十五
仓央嘉措（清代）

飞短流长断人肠，情怀恻恻每神伤。
惆怅玉人独归去，芳草萋萋满斜阳。
送蒋颖叔帅熙河二首
秦观（宋代）

侍臣不合出都门，为有威名蕃汉尊。
户部左曹回妙手，匈奴右臂落清樽。
挥毫珠璧生谈笑，转盼龙鸾在梦魂。
瀚海一空何足道，归来黄合坐调元。
剑浦道中二首 其二
李纲（宋代）

此去平津路匪遥，岭云溪雨自萧萧。山深泻涧泉长响，地暖凌寒草不凋。

放逐却教穷水石，登临因得狎渔樵。谁怜泽畔人憔悴，更把骚辞赋大招。
小斋
刘克庄（宋代）

小斋自理画并琴，匣贮香薰怕蠹侵。
出塞已忘传檄梦，入山犹有著书心。
南船不至城无米，北货难通药阙参。
却为贫居还往少，门前留得绿芜深。
次韵张守涂中逢节二首
陈造（宋代）

涂中岁遒尽，江影暮澄凝。
柏酒惟宗武，河梁似李陵。
问津田叟傲，捩柂长年能。
系缆才沙觜，人家已上灯。
任洛阳丞答前长安田少府问
韦应物（唐代）

相逢且对酒，相问欲何如。数岁犹卑吏，家人笑著书。

告归应未得，荣宦又知疏。日日生春草，空令忆旧居。
奉和上元酺宴应诏
杨炯（唐代）

甲乙遇灾年，周隋送上弦。妖星六丈出，沴气七重悬。

赤县空无主，苍生欲问天。龟龙开宝命，云火昭灵庆。

万物睹真人，千秋逢圣政。祖宗玄泽远，文武休光盛。

大号域中平，皇威天下惊。参辰昭文物，宇宙浃声名。

汉后三章令，周王五伐兵。匈奴穷地角，本自远正朔。

骄子起天街，由来亏礼乐。一衣扫风雨，再战夷屯剥。

清明日月旦，萧索烟云涣。寒暑既平分，阴阳复贞观。

惟神谐妙物，乃圣符幽赞。下武发祯祥，平阶属会昌。

金泥封日观，璧水匝明堂。业盛勋华德，兴包天地皇。

孝思义罔极，易礼光前式。天焕三辰辉，灵书五云色。

敬时穷发敛，卜代盈千亿。五纬聚华轩，重光入望园。

公卿论至道，天子拜昌言。雷解初开出，星空即便元。

瑶台凉景荐，银阙秋阴遍。百戏骋鱼龙，千门壮宫殿。

深仁洽蛮徼，恺乐周寰县。宣室召群臣，明庭礼百神。

仰德还符日，沾恩更似春。襄城非牧竖，楚国有巴人。
云庵和尚赞三首 其三
释德洪（宋代）

三玄铨量，设选佛科。邪师坏之，付授外讹。以陷虎机，击其颓波。

不动声气，怖走天魔。
刘邦直送早梅水仙花四首
黄庭坚（宋代）

得水能仙天与奇，寒香寂寞动冰肌。
仙风道骨今谁有，淡扫蛾眉簪一枝。
书院杂咏 菊花
王十朋（宋代）

不恨开时晚，自知能傲霜。慎毋同琐细，采撷上君堂。
孤萤
白玉蟾（宋代）

夜静乘凉坐水亭，草头隐映见孤萤。
瞥然飞过银塘面，俯仰浮光几点星。
次韵万廷老见贻一首
刘一止（宋代）

梅花村上驻归帆，知有幽人住此庵。谁遗疏香随舵尾，故怜春色在枝南。

溪前水落沙痕出，门外山横雪意酣。诗似何郎情不浅，更留佳处后来谈。
同阿大野臣斋中夜集围炉三首 其二
王彦泓（明代）

芗泽微闻履屧交，羁怀顿为减牢骚。难辞腕藕擎犀斝，喜见唇樱染麝毫。

醉客任嘲髯似戟，愁予逆送眼如刀。狂心于此何能已？帘外琼铺尺许高。
清平乐·玉肌春瘦
卢祖皋（宋代）

玉肌春瘦。别凤离鸾後。柳外画船看翠袖。眼艳风流依旧。杏梁语燕绸缪。可堪前梦悠悠。几度欲成花雨，断云还过南楼。
送孟著作知济阴
司马光（宋代）

圣主焦劳意，谁云百里轻。
东州比灾害，剧令选精明。
水去良田阔，人旭旅谷生。
闾閻还旧观，鸡犬变新声。
盗散疲民活，奸穷老吏惊。
政成知不日，双耳为君倾。
诉衷情·茫茫云海浩无边
赵师侠（宋代）

茫茫云海浩无边。天与谁相连。舳舻万里来往，有祷必安全。专舳握，雨晹权。属丰年。琼卮玉醴，飨此精诚，福庆绵绵。
杜门
高登（宋代）

故人方谢客，为问意如何。
午枕清风足，夜窗明月多。
易招惟酒圣，难遣是诗魔。
一榻君家事，何妨独我过。
别仙娥峰
王禹偁（宋代）

商山留滞再经春，吟爱仙娥最出群。
若有精灵念迁客，暂来河北作行云。
颂古十三首 其九
释德光（宋代）

黄檗棒头曾不顾，高安拳下错商量。从兹遍界生荆棘，佛法初无一寸长。
送云季昭
胡奎（元代）

夫子才名重，丹山出凤毛。九年三闰月，千载一蟠桃。

阊阖青云近，蓬莱紫气高。单罗秋水色，裁作上官袍。
偈颂七十六首
释师观（宋代）

弥勒真弥勒，分身千百亿。
时时示时人，时人俱不识。
行行且游猎篇
孟云卿（唐代）

少年多武力，勇气冠幽州。何以纵心赏，马啼春草头。

迟迟平原纵，狐兔奔林丘。猛虎忽前逝，俊鹰连下鞲。

俯身逐南北，轻捷固难俦。所发无不中，失之如我雠。

岂唯务驰骋，猗尔暴田畴。残杀非不痛，古来良有由。